BRATISLAVA. Odvčera sa dajú vo vlakoch použiť cestovné lístky, kúpené v reťazci Lidl. Ten totiž predával lístky na celodenné cestovanie po celom Slovensku v cene 1,99 eura a 6,99 eura podľa toho, akým typom vlaku cestujete. Použiť sa dajú najneskôr dozajtra.
Predalo sa jedenásťtisíc takýchto lístkov, čo je o 500 lístkov menej než počas poslednej podobnej akcie. Vtedy sa lístky predávali tri týždne, teraz o týždeň kratšie. Pri poslednej letnej akcii mali niektorí cestujúci problémy dostať sa do preplnených vlakov. Tentoraz Železničná spoločnosť Slovensko zvýšila železničné kapacity. Ide o vlaky na trati Štrba – Štrbské Pleso.
"Na zabezpečenie miesta na sedenie odporúčame cestujúcim, aby si na vlaky diaľkovej dopravy kúpili miestenky v ktorejkoľvek pokladnici na železničných staniciach alebo prostredníctvom internetovej stránky," povedala hovorkyňa železníc Jana Grešnerová.